

VLADA REPUBLIKE HRVATSKE

Zagreb, 21. lipnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo regionalnoga razvoja i fondova Europske unije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Prijedloga dobrovoljnog nacionalnog pregleda o provedbi Programa UN-a za održivi razvoj 2030. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 31. stavka 3. Zakona o Vladi Republike Hrvatske ("Narodne novine", broj 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_ 2023. donijela

**Z A K L J U Č A K**

1. Prihvaća se Prijedlog dobrovoljnog nacionalnog pregleda o provedbi Programa UN-a za održivi razvoj 2030., koji je Ministarstvo regionalnoga razvoja i fondova Europske unije izradilo u suradnji s ostalim tijelima državne uprave nadležnima za provedbu pojedinog cilja održivog razvoja, Državnim zavodom za statistiku i ostalim dionicima održivog razvoja u Republici Hrvatskoj.
2. Ovlašćuje se ministrica turizma i sporta dr.sc. Nikolina Brnjac da, u ime Vlade Republike Hrvatske, predstavi Dobrovoljni nacionalni pregled iz točke 1. ovoga Zaključka na ministarskom dijelu zasjedanja Političkog foruma o održivom razvoju na visokoj razini – HLPF pod okriljem Gospodarskog i socijalnog vijeća – ECOSOC-a u New Yorku, od 17. do 19. srpnja 2023.

KLASA:

URBROJ:

Zagreb,

 PREDSJEDNIK

mr. sc. Andrej Plenković

**OBRAZLOŽENJE**

Dobrovoljni nacionalni pregled o provedbi ciljeva održivog razvoja, engl. Voluntary National Review (dalje u tekstu: DNP) je dokument kojim države članice Ujedinjenih naroda u skladu s rezolucijom Opće skupštine UN-a 70/1 „Promijenimo naš svijet: Agenda 2030 za održivi razvoj“ (2015), na UN-ovom Političkom forumu na visokoj razini - High Level Political Forum-a (HLPF), izvješćuju o svojim postignućima u provedbi UN-ovog Programa održivog razvoja do 2030. godine (dalje: Agenda 2030) i njegovih 17 ciljeva održivog razvoja (SDGs).

RH je svoj prvi DNP predstavila na zasjedanju HLPF-u 16. srpnja 2019. godine u New Yorku. Izaslanstvo Republike Hrvatske predvodila je državna tajnica za politička pitanja u MVEP-u gđa. Zdravka Bušić.

Nakon dobivene suglasnosti Ureda predsjednika Vlade RH, SMRH pri UN-u u New Yorku je 12. rujna 2022. godine Tajništvu ESOSOC-a notificirala prijedlog da svoj drugi Dobrovoljni nacionalni pregled o provdebi ciljeva održivog razvoja u RH predstavi na HLPF-u u srpnju 2023. godine, što je u pismu predsjednice ECOSOC-a Lachezare Stoeve od 29. rujna 2022. godine odobreno.

Drugi po redu DNP o provedbi Agende 2030 i ciljeva održivog razvoja u Republici Hrvatskoj izradilo je Ministarstvo regionalnog razvoja i fondova Europske unije na temelju doprinosa o provedbi pojedinih ciljeva održivog razvoja i njihovih pod-ciljeva prikupljenih od strane tijela državne uprave čiji su čelnici članovi Nacionalnog vijeća za održivi razvoj, te ostalih dionika održivog razvoja (gospodarskog sektora, ne-vladinih udruga i civilnog društva, te mladih).

Imajući u vidu da je jedna od temeljnih zadaća Nacionalnog vijeća za održivi razvoj (NVOR-a), kojem predsjeda predsjednik Vlade Republike Hrvatske mr.sc. Andrej Plenković, organizirati i koordinirati aktivnosti na izradi DNP-a, a zatim Vladi Republike Hrvatske predložiti njegovo usvajanje (NN 7/2018, 43/2021), NVOR je na svojoj sjednici održanoj 21. lipnja 2023. jednoglasno usvojio tekst Prijedloga Dobrovoljnog nacionalnog pregleda o provedbi Programa UN-a za održivi razvoj 2030., čije se usvajanje predlaže Vladi Republike Hrvatske.

U drugom DNP-u opisan je napredak Republike Hrvatske u provedbi svih 17 ciljeva održivog razvoja i njihovih pod-ciljeva kroz 38 pokazatelja za praćenje ostvarenja ciljeva održivog razvoja te su identificirani izazovi kao i prostor za moguća poboljšanja. Pokazatelji održivog razvoja kojima se prikazuje napredak objavljeni su na internetskom portalu kojeg je kreirao državni zavod za statistiku po uzoru na portal Ujedinjenih naroda *Sustainable Development Knowlege Platform* te najbliže odgovaraju globalnim pokazateljima definiranima od strane Statističke komisije Ujedinjenih naroda. Također, u drugi hrvatski DNP uključeni su i Eurostatovi pokazatelji kojima se prikazuje napredak u postizanju ciljeva održivog razvoja.

Od 2015. godine od kada je Agenda 2030 usvojena skoro sve članice Europske unije predstavile su svoje dobrovoljne nacionalne preglede po drugi puta, a neke i po treći puta. Na ovogodišnjem HLPF-u po prvi puta će svoj dobrovoljni pregled o provedbi ciljeva održivog razvoja predstaviti i Europska unija. Predstavljanjem svog drugog DNP-a Republika Hrvatska pokazuje kako predanost ciljevima održivog razvoja, tako i našu aktivnu ulogu u multilateralnoj i globalnoj politici.

U 2023. godini Republika Hrvatska obilježava desetu godišnjicu članstva u Europskoj uniji, postali smo članica schengenskog i europodručja. Kao članica Gospodarskog i socijalnog vijeća Ujedinjenih naroda za razdoblje 2022 -2024, te predsjedavajuća Komisijom za izgradnju mira Ujedinjenih naroda u 2023. godini, Hrvatska predlaže i pruža potporu svim inicijativama za osiguravanje mira, te održivijih, zelenijih, uključivijih, sigurnijih i ravnopravnijih društava u kojima nitko ne smije biti zapostavljen.

U svojim vanjskopolitičkim nastupima i programima Republika Hrvatska kontinuirano ukazuje na svoju spremnost poštivanja temeljnih načela Programa Ujedinjenih naroda za održivi razvoj 2030., jačanja suradnje s ostalim državama, te poticanja projekata, dobre prakse i razmjenu iskustava sa svim dionicima održivog razvoja na nacionalnoj, regionalnoj i globalnoj razini, čime ovogodišnji nastup Republike Hrvatske na HLPF-u postaje još važniji.